กองอำนวยการน้ำแห่งชาติ เผยปริมาณน้ำใช้การมีจำนวน 17,000 ล้านลูกบาศก์เมตร ย้ำจัดสรรให้เพียงพอในช่วงหน้าแล้ง
กองอำนวยการน้ำแห่งชาติ เผยปริมาณน้ำใช้การมีจำนวน 17,000 ล้านลูกบาศก์เมตร ย้ำจัดสรรให้เพียงพอในช่วงหน้าแล้งนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ เปิดเผยว่า กองอำนวยการน้ำแห่งชาติ จัดมาตรการบริหารจัดการน้ำตลอดช่วงหน้าแล้ง ล่าสุดมีปริมาณน้ำใช้การประมาณร้อยละ 29 หรือ 17,000 ล้านลูกบาศก์เมตร โดยวางแผนจัดสรรน้ำจาก 4 เขื่อนหลักไปยังพื้นที่ภาคกลางทุ่งเจ้าพระยาตอนล่างวันละ 8 ล้านลูกบาศก์เมตร ส่วนภาคตะวันออกเฉียงเหนือพบว่า มีอ่างเก็บน้ำ 7 แห่งที่มีปริมาณน้ำเฉลี่ยร้อยละ 37 ซึ่งบางพื้นที่ต้องติดตามสถานการณ์ใกล้ชิดบริเวณพื้นที่ตอนล่างแม่น้ำมูล จังหวัดนครราชสีมา ภาคตะวันออก พบว่ามีอ่างเก็บน้ำ 5 แห่งที่มีปริมาณต่ำกว่าร้อยละ 30 ทำให้กระทบกับภาคเกษตรและอุตสาหกรรม จะเร่งประสานงานกับภาคเอกชนเพื่อเสริมความมั่นคงของน้ำ อีกทั้งยังได้รับการจัดสรรน้ำจากจังหวัดจันทบุรีเข้าสู่อ่างเก็บน้ำประแสเพื่อบรรเทาปัญหา ทั้งนี้กรมอุตุนิยมวิทยา คาดการณ์ว่าจะเข้าสู่ฤดูฝนช่วงกลางเดือนพฤษภาคม จึงเน้นย้ำเกษตรกรรอฟังการประกาศจากทางการก่อนที่จะปลูกพืชผลทางการเกษตร สำหรับการผลิตน้ำประปา หน่วยงานที่เกี่ยวข้อง ได้ประสานการทำงานเพื่อควบคุมปริมาณและความเค็มของน้ำไม่ให้กระทบกับการผลิต และมีเพียงต่อการอุปโภค-บริโภค พร้อมกันนี้ รัฐบาลยังได้จัดสรรงบกลางเพื่อขุดบ่อบาดาลเพื่อให้มีปริมาณน้ำใช้เพียงพออีกกว่า 1 พันแห่งดำเนินการไปแล้วร้อยละ 40 คาดว่าจะแล้วเสร็จภายในต้นเดือนพฤษภาคมนี้